

**Årsmøde 2025 i DN Hjørring**

Danmarks Naturfredningsforening i Hjørring afholder Årsmøde torsdag d. 23. oktober 2025kl. 19 - 21.

Årsmødet finder sted på Spejdergården Højvælde, Enebærvej 14, 9800 Hjørring - umiddelbart ud til de skønne Hjørring Bjerge.

Årsmødet afholdes iflg. vedtægter, herunder valg af nye medlemmer til bestyrelsen.

I beretningen for året vil vi orientere om flere aktuelle emner der pt. har stor bevågenhed: Det er f.eks. Den grønne trepart-kommende fredning ved Skallerup samt hele omstillingen af energi, herunder VE anlæg og biogas.

Efter årsmødet har vi i år inviteret naturguide Anders Østerby til at fortælle om og vise billeder fra Skallerup Indlandsklitter.

Emnet er meget aktuelt, da Hjørring kommune og Danmarks Naturfredningsforening i disse måneder arbejder på at få hele det fantastiske naturområde omkring Skallerup Indlandsklitter fredet. Fredningsområdet, som er et stort sammenhængende naturområde på i alt 1291 ha, strækker sig fra Lønstrup i syd til Tornby Klitplantage i nord, og indeholder noget af den mest værdifulde natur i Danmark. Der er, på grund af naturværdierne og det enestående landskab, tale om et område af national værdi.

Landskabeligt er fredningsområdet enestående i Danmark med sin tydelige geologiske opdeling i stenalderhavbund, gammel kystskrænt og ishavsbund, der efterfølgende er dækket med indlandsklitter. Enhver der besøger området, kan ikke undgå at blive fascineret af de hundredvis af perfekt formede indlandsklitter og den fantastiske udsigt over forlandet, stranden og havet fra den gamle kystskrænt.

Fredningsområdet indeholder måske den største artsrigdom i Danmark med adskillige meget sjældne arter, hvoraf nogle har deres eneste levested i Danmark netop her.

Vandplasken rummer nogle af de mest værdifulde ekstremrigkær i landet, og Skallerup Indlandsklitter er formentlig det største sammenhængende område med kalkrige klitter i landet. Tilsammen har disse områder tillige en international betydning, og nogle arter har en stor andel af deres samlede bestand netop her som fx nikkende kobjælde eller arter der er internationalt rødlistede som fx kromgul vokshat eller mygblomst. Hele fredningsområdet, både i og udenfor Natura 2000 området, rummer habitatnaturtyper, der netop er udpeget fordi de er sjældne eller truede i EU. Området rummer således et af de største sammenhængende områder i Danmark med de prioriterede habitatnaturtyper grå/grøn klit og enebærklit), der er særligt truede habitatnaturtyper på europæisk plan.

Anders Østerby har i august måned i år opholdt sig en uge i Slettingen Refugium, som ligger midt i Indlandsklitterne. Her har han fulgt dyrelivet og vegetationen i området – især med fokus på at studere levebetingelserne for den smukke sommerfugl Kommabredpanden, som findes i indlandsklitterne, men er i kraftig tilbagegang i Danmark.

Glæd dig til et spændende foredrag om Skallerup Indlandsklitter med masser af flotte billeder af klitter, dyr og planter fra området.

Ordstyrer: Asger Nielsen – formand i DN Frederikshavn.

Foreningen byder på øl og vand i pausen.

Alle er velkommen!